google/wiki40b huggingface dataset:
הנס מגנוס אנצנסברגר

חייו

אנצנסברגר נולד בעיירה קטנה בדרום בוואריה והוא הבכור מבין ארבעה בנים. משפחתו היגרה לנירנברג, בירתה הסמלית של המפלגה הנאצית בשנת 1931. יוליוס שטרייכר, עורך העיתון "דר שטירמר", היה שכן של משפחתו בנירנברג. בילדותו הצטרף אנצנסברגר לנוער ההיטלראי אך סולק ממנו במהירות.
אנצנסברגר למד ספרות ופילוסופיה באוניברסיטת ארלנגן-נירנברג, אוניברסיטת פרייבורג, אוניברסיטת המבורג ובסורבון בפריז. בשנת 1955 קיבל תואר דוקטור לאחר שהשלים תזה שעסקה בשירתו של קלמנס ברנטנו. הוא עבד כעורך רדיו בשטוטגרט עד 1957, השתתף במספר כינוסים של קבוצת 47 ונחשב עד היום לאחד היוצרים הבולטים בקבוצה. בשנים 1965-1975 ערך את המגזין "קורסבאך" ("Kursbuch"). מאז 1985 הוא העורך של סדרת הספרים "ספריית אנדרי" ("Die Andere Bibliothek") היוצאת לאור בפרנקפורט. ייסד יחד עם הסופר צ'ילאני גסטון סלווטורה את הירחון "טרנס-אטלנטיק" ("TransAtlantik").
אנצנסברגר מתגורר כיום במינכן. אחיו הצעיר כריסטיאן  גם הוא סופר מוכר.

יצירותיו

יצירותיו של אנצנסברגר מגוונות מאוד ותורגמו ליותר מ-40 שפות. בין היתר כתב אנצנסברגר ספרי שירה, שירי ילדים, ספרי ילדים, פרוזה, רומנים, תאוריה ביקורתית, ספרי עיון ומחזות.
אנצנסברגר מוכר בסגנונו הסרקסטי והאירוני. כמי שגדל בגרמניה בימי הרייך השלישי הוא נוהג לכתוב ביקורת רבה על העולם אותו יצרנו אנו, בני האנוש, על מעמד הביניים השבע והעיוור ועל אורחות החיים בעולם המודרני.
ולטשמרץ

וֶלְטְשְמֶרְץ - בעברית צער העולם (מגרמנית Weltschmerz, מילולית "כאב־עולם") הוא מונח פילוסופי או פסיכולוגי שנטבע לראשונה על ידי הסופר הגרמני ז'אן פול (1763-1825), ומייצג את תחושתו המלנכולית של מי שמבין בצער כי הממשות הפיזית לא תוכל לעמוד לעולם בדרישותיה של הרוח, או את מגבלותיו שלו עצמו. השקפת העולם הפסימית הנגזרת מהבנה זו הייתה מקובלת אצל הרומנטיקאים כדוגמת לורד ביירון, אלפרד דה מיסה, היינריך היינה, יוזף פון אייכנדורף, קלמנס ברנטאנו ואחרים. 
במובן הרחב יותר מציין כיום המושג גם את תחושתו של מי שנחרד מחוסר הצדק בעולם (תאודיציאה למשל, בהקשר הדתי). מבחינה פסיכולוגית קשור הוולטשמרץ בדיכאון ובאסקפיזם.
המונח ולטשמרץ הוא אחד הגרמניזמים (מילים מושאלות מן הגרמנית) הנפוצים ביותר.
המונח מופיע בין היתר בסדרת הטלויזיה  המפץ הגדול (פרק 3 עונה 11) כדי לתאר את העצב אותו חווה גיבור הסדרה לאונרד הופסטטר.
מוזיאון החצר הישנה עין שמר

החצר הישנה הוא מוזיאון העוסק בתולדות ההתיישבות החלוצית בשנים שלפני הקמת מדינת ישראל. המוזיאון ממוקם בקיבוץ עין שמר, בתחום של חצר ששימשה את המתיישבים הראשונים בשטח עליו קיים כיום הקיבוץ.

היסטוריה

בשנת 1921 הגיעו לשטח עליו קיים כיום קיבוץ עין שמר קבוצה של אנשי ארגון השומר במטרה להקים במקום נקודת שמירה. בין אזור יהודה, עמק יזרעאל והגליל. בעקבות התנאים הקשים לא שרדו המתיישבים במקום. בשנת 1917 התיישבו במקום עשרה מחברי קבוצת "אחדות" שהתגוררו בשני צריפים ועסקו בחקלאות. ב-1921 נבנתה על ידי אנשי גדוד העבודה חצר מבוצרת ששטחה ארבעה דונם. החצר הוקפה בחומה בגובה של שני מטרים ובה חרכי ירייה, שער ברזל גדול ובית אבן בן שתי קומות. אנשי גדוד העבודה לא הצליחו להחזיק במקום והוא ננטש על ידם. בשנת 1927 התיישבו במקום אנשי השומר הצעיר ושנה זו נחשבת לשנת ייסודו של קיבוץ עין שמר. ב-1934 חוברה החצר לרשת החשמל ושנה לאחר מכן התגלו בה מים. החצר שוחזרה ובשנת 1983 נפתח במקום מוזיאון החצר הישנה.
במוזיאון תצוגת טרקטורים ישנים ומופעלת "רכבת האלונים", קטע בין 1100 מטרים היוצא מן החצר ועובר בשטחי הקיבוץ. הרכבת נוסעת על קטע ששימש את הרכבת בזמן השלטון העות'מאני בארץ ישראל. הרכבת נקראת רכבת האלונים על שום עצי האלון שהוסעו בעבר ברכבת. דמויות ברוח התקופה מוצבות לצידי המסילה. במקום מתקיימות כיום פעילויות שונות לילדים בהתאם לחגים השונים ופעילויות אחרות כגון אפיית לחמניות, מסיק זיתים ופעילות בבית בד.
עדן פינקלשטיין

ביוגרפיה

פינקלשטיין גדלה בגבעתיים ולמדה בתיכון אורט בעיר. היא החלה להתאמן בגיל צעיר באתלטיקה באגודת מכבי תל אביב וזכתה באליפות ישראל לנוער בקפיצה משולשת ובקפיצה לרוחק.
מאמניה בעבר היו גרש גרשקוביץ ואנטולי שפרן. כיום מתאמנת אצל הקופץ האולימפי לשעבר רוגל נחום.
באליפות מדינות הבלקן לנוער שנערכה בפברואר 2019 באיסטנבול, פינקלשטיין זכתה במדליית זהב בקפיצה לרוחק בתוצאה של 6.32 מטר, המהווה שיא ישראל חדש באולם. באותה תחרות זכתה במדליית זהב גם בריצת 60 מטר.
הסכסוך בשינג'יאנג

הסכסוך בשינג'יאנג, הוא סכסוך בדלני מתמשך בשינג'יאנג, המחוז האוטונומי שבצפון מערב סין. לטענת בדלנים אויגורים האזור אינו חלק מסין וש"הרפובליקה המזרחית הטורקית השנייה" (Second East Turkestan Republic) סופחה בצורה לא חוקית בשנת 1949 לסין. אי לכך הם רואים עצמם חיים תחת כיבוש הרפובליקה העממית של סין. קיימים מספר ארגונים אסלאמיסטים מיליטנטיים אויגורים עם מאפייני ג'יהאד אשר קוראים (וחלקם אף מבצעים בפועל) למאבק מזוין נגד הממשל בבייג'ינג.
פיגועים של פעילים אויגורים נגד אזרחים סיניים, בעיקר תקיפות מאורגנות בסכינים הן תופעה קיימת שהממשל הסיני מתמודד איתה. כנגד הממשל נטען לא פעם כי הוא משתמש בכח מופרז כדי לדכא את המרידות.

רקע

האזור הנודע כשינג'יאנג היה מדינת חסות של סין כבר בשנת 60 לפני הספירה במהלך שושלת האן וכן מדינת חסות של שושלת טאנג. למרות שהיו במהלך ההיסטוריה תקופות של עצמאות משלטון סיני, האזור ההיסטורי של שינג'יאנג של ימינו מורכב מאזורי אגן טארים ודזאנגריה ואוכלס במקור על ידי עמים אשר נטו אחר דת הבודהיזם. האזור היה נתון תחת טורקיזציה ואסלאמיזציה בידי פולשים טורקיים מוסלמים. 
במאה ה-18 שושלת צ'ינג הכירה רשמית באזור שינג'יאנג כפרובינציה.

התקוממויות קודמות

מלחמות שינג'יאנג היו סידרה של עימותים מזוינים בראשית ואמצע המאה ה-20 במהלך תקופת המצביאים (warlords) ברפובליקה של סין.
בשנת 1944, הסובייטים תמכו במרד אילי (Ili Rebellion) האויגורי נגד המשטר בסין. רבים מבני האזור הנקרא אילי בשינג'יאנג היו בעלי קשרים תרבותיים, כלכליים ופוליטיים עם האימפריה הרוסית ולאחר מכן עם ברית המועצות.
פעולה קומוטטיבית

קומוטטיביות או חילופיות, היא תכונה של פעולות בינאריות:  היא פעולה קומוטטיבית אם לכל a,b מתקיים .
פעולת החיבור, למשל, היא פעולה קומוטטיבית. לדוגמה: . פעולת החיסור, לעומת זאת, אינה קומוטטיבית, משום שלמשל .
נאמר על שני איברים כי הם מתחלפים ביחס לפעולה  אם מתקיים .
קומוטטיביות (או העדרה) היא אחת התכונות הבסיסיות ביותר של מבנים אלגבריים. במבנים אלגברים בעלי שתי פעולות בינאריות, כגון חוגים או שדות נהוג לסמן את הפעולה הקומוטטיבית הבסיסית בסימן + המשמש לחיבור מספרים. חבורה קומוטטיבית נקראת "חבורה אבלית" על שם המתמטיקאי נילס הנריק אבל שתרם לפיתוח תורת החבורות.
תיכון שילר בהמלין

היסטוריה

בית הספר נוסד בשנת 1133 במנזר בעיר המלין. השפעת הרפורמציה על בית הספר התחזקה עם מינויו של ברנהרד ליודר בשנת 1540 למנהל.
עד שנת 1741 מומן בית הספר על ידי הכנסייה. כאשר יוסטוס לאו מונה למנהל הוא הצליח להיפטר מהתלות הכלכלית המוחלטת בכנסייה.
עם הזמן רק מורים נבחרים הורשו ללמד בבית הספר ותוכניות הלימוד חוברו בקפידה כך שבשנת 1831 בית ספר קיבל תואר "טרום־גימנסיאלי".
עם חקיקתו של חוק ביטול התלות הכלכלית בכנסיית המלין בשנת 1848 נפרצה הדרך למימון חילופי. באותה עת הוענק לבית הספר תואר "בית ספר תיכון לנערים". הלימודים התקיימו בו לפי תוכניות עצמאיות. רוב המורים היו אנשים פרטיים. בשנת 1867 קיבל בית הספר הכרה כגימנסיה בשנת 1876 היו בו 354 תלמידים. בשנת 1897 נרכש עבור בית הספר מבנה חדש ובשנת 1910 למדו בו 639 תלמידים.
בשנת הלימודים 2016/2017 למדו בבית הספר כ-1,160 תלמידים.
בטא לקטמאז

בטא לקטמאז (Beta-lactamase), המכונה גם פניצילינאז (Penicillinase), הוא אנזים המיוצר על ידי חיידקים מסוימים (לדוגמה: Staphylococcus aureus), הן גראם-חיוביים והן גראם-שליליים.חיידקים גראם-חיוביים המפרישים בטא לקטמאז מפרישים את האנזים אל מחוץ לתא בעוד שבחיידקים גראם-שליליים האנזים מופרש לחלל הפריפלזמי,(ולכן ריכוזו גבוה יותר בהשוואה לגראם-שליליים) לרוב בתגובה להמצאות אנטיביוטיקה והוא המקנה להם את עמידות כנגד אנטיביוטיקה המכילה טבעת בטא-לקטם (לדוגמה: פניצילין, אמוקסיצילין וצפלוספורין).
את האנזים מקודד בדרך כלל גן הנמצא בטרנספוזון או פלסמיד.
האנזים גורם להידרוליזה של טבעת הלקטם - הוא גורם לפתיחת הטבעת ולסיפוח של מולקולת מים אל מולקולת האנטיביוטיקה. במספר סוגים של בטא לקטמאז משמש אטום אבץ כאתר הפעיל של האנזים.
קורט האזה

קריירה מוקדמת

האזה נולד ב-15 בדצמבר 1881 בבאד הונף שהשתייכה לאימפריה הגרמנית. בשנת 1901 התגייס האזה לצבא הגרמני הקיסרי, והצטרף לרגימנט הארטילריה ה-65 (וירטמברג ה-4). האזה לחם כמפקד סוללה במלחמת העולם הראשונה, וב-8 באוקטובר 1914 הועלה לדרגת האופטמן. על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, וצלב הכבוד של מלחמת העולם 1914/1918.
לאחר המלחמה נשאר האזה ברייכסווהר, ומילא בו תפקידי פיקוד ומטה. ב-1 באפריל 1923 מונה האזה למפקד סוללה 9 בגדוד ה-3 של רגימנט הארטילריה ה-5 (וירטמברג), וב-1 בפברואר 1925 הועלה לדרגת מיור. ב-1 בנובמבר 1925 מונה לקצין מטה במחלקת חיל התותחנים במשרד המלחמה, וב-1 באוקטובר 1929 הועלה לדרגת אוברסט לוטננט. ב-1 בפברואר 1930 מונה למפקד הגדוד ה-2 של רגימנט הארטילריה ה-5 (וירטמברג), וב-1 באוקטובר 1932 הועלה לדרגת אוברסט, והועבר למפקד באגף ההדרכה של חיל התותחנים. במרץ 1935 מונה האזה למפקד הדיוויזיה ה-3, וב-1 ביוני 1935 הועלה לדרגת גנרל מיור. ב-1 במרץ 1936 מונה למפקד הדיוויזיה ה-17, וב-1 באוגוסט 1937 הועלה לדרגת גנרל לוטננט. ב-1 באוקטובר 1937 מונה למפקד הראשי של חיל התותחנים, וב-1 בנובמבר 1938 הועלה לדרגת גנרל חיל התותחנים. ב-16 בנובמבר 1938 מונה למפקד הקורפוס ה-3, ובמקביל כיהן גם כמפקד המחוז הצבאי ה-3.

מלחמת העולם השנייה ואחריתו

בפרוץ המלחמה היה האזה מפקד הקורפוס ה-3 ופיקד עליו בפלישה לפולין, כחלק מהארמייה הרביעית במסגרת קבוצת ארמיות צפון. במהלך המערכה על צרפת לחם האזה עם הקורפוס שבפיקודו כחלק מהארמייה ה-12 במסגרת קבוצת ארמיות A, ועל הצלחתו בקרבות קיבל האזה ב-8 ביוני 1940 את עיטור צלב האבירים של צלב הברזל.
ב-19 ביוני 1940 הועלה האזה לדרגת גנרל אוברסט, וב-14 בנובמבר 1940 פרש מתפקידו. ב-15 בפברואר 1941 מונה למפקד הארמייה ה-15, ופיקד עליה עד ה-1 בדצמבר 1942. ב-9 בפברואר 1943 מת האזה בברלין כתוצאה מהתקף לב או סרטן, והוא בן 61 שנים.
סוואמי

סוואמי (מסנסקריט: स्वामी) הוא תואר כבוד בהינדואיזם, לגברים ולנשים כאחד. משמעות השם במונח בסנסקריט ל"זה היודע, אשר הוא אדון לעצמו", "המשוחרר מן החושים". סוואמי הוא תואר המוסף לשם על מנת להדגיש את העובדה שהנושא בתואר הוא אדם מלומד, להצביע על שליטתו ביוגה, להדגיש את התמסרות לאלים ולמורו הרוחני (גורו או סוואמי אחר). מספר יוגים וגורואים נושאים בתואר סוואמי, בהם ויוקנאנדה, סיוואנאנדה, יוקטסוואר גירי, ויוגנאנדה.
למונח ההינדי יש השפעה גם על מונחים בשפות אחרות: בבנגלית המונח "סאמי" מתאר חכם דת (כמו בהינדית ובסנסקריט), אך גם "בעל" (בן זוג). במלאית למונח סואמי משמעות דומה.
סוואמי יכול להיות גם חלק משם משפחה הודי.
קלש אחמד-ביי

חייו

קלש-ביי היה בנו של מאנוצ'ר שרוואשידזה. בילדותו הוא נלקח לאיסטנבול שבטורקיה כבן ערובה, ושם גם התאסלם. הוא חזר לאבחזיה מאיסטנבול בשנות השבעים של המאה השמונה עשרה, במטרה להשתלט על השלטון במולדתו. בעזרת כוחות טורקיים, הצליח קלש-ביי להדיח את דודו, זוראב שרוואשידזה, והשתלט על הכתר האבחזי.
קלש-ביי נודע בפעילותו הנמרצת לחיזוק כוחה של הנסיכות כאשר יזם מאבקים כנגד נסיכות מגרליה השכנה ממזרח. בשנת 1802 הוא הצליח לקבל תמיכה טורקית והשתלט על מבצר המגרלי, אנאקליה. בשנת 1803, לאחר הצטרפותה של מגרליה לאימפריה הרוסית, ניסה קלש-ביי, להגיע למערכת יחסים קרובה וידידותית עם האימפריה הרוסית, שהובילה לניתוק הקשר בין אבחזיה לאימפריה העות'מאנית. העות'מאנים מצידם הודאגו, במידה הולכת וגוברת, מהתקרבותה של רוסיה לאבחזיה, וניסו להעביר את קלש-ביי מתפקידו בכוח. אולם הם נכשלו. בסופו של דבר הצליחו העות'מאנים להדיח את קלש-ביי מתפקידו על ידי כך שהם חברו לבנו של קלש-ביי, אסלן ביי, שהרג את אביו בהתנקשות, והפך לשליטה החדש נסיכות אבחזיה.
סוכנות ידיעות

סוכנות ידיעות היא ארגון שמספק תוכן חדשותי לאמצעי תקשורת. ישנן סוכנויות ידיעות שתכלית קיומן מסחרית, בעוד אחרות פועלות מטעם ממשלות למטרות הסברה. 
סוכנות ידיעות מסחרית מספקת שירות לעיתונים, אתרי אינטרנט וערוצי טלוויזיה ורדיו. היא מעסיקה עיתונאים וצלמים במוקדי חדשות ברחבי העולם, כדי שייצרו כתבות ודיווחים חדשותיים. את התכנים האלה מפיצה הסוכנות למספר רב של אמצעי תקשורת, תמורת תשלום. באופן זה מקבלים אמצעי התקשורת השונים תוכן שהיה עולה להם כסף רב יותר לייצר בעצמם, לו היו צריכים להחזיק שליחים במקומות מרוחקים.
סוכנות הידיעות הראשונה הייתה AFP הצרפתית, שנוסדה ב-1835. ב-1846 נוסדה AP בארצות הברית, כיום סוכנות הידיעות הגדולה בעולם. AP היא קואופרטיב שלא למטרות רווח והשותפים בה הם מספר רב של עיתונים וגופי תקשורת, אשר חולקים ביניהם את התוכן שהם מייצרים. גופי תקשורת אחרים, שאינם שותפים, יכולים לרכוש ממנה את התוכן שהיא מייצרת. 
בעבר המידע היה מופץ למנויי הסוכנויות על ידי טלגרף, ולכן הן עדיין נקראות באנגלית גם בשם wire service. כיום מופץ המידע בעיקר באמצעות לוויינים ובאמצעות האינטרנט. 
בין השנים 1950 ל-2006 פעלה בישראל סוכנות הידיעות עתי"ם, שהייתה סוכנות הידיעות הישראלית הראשונה.
כיום פועלת בישראל סוכנות הידיעות תצפית.
טמזין מאלסון

ביוגרפיה

מאלסון נולדה ביאוביל שבסאמרסט. היא שיחקה בתפקיד אליסון דיינג'רפילד בעונות השלישית והרביעית של סדרת הדרמה "דיינג'רפילד" של ה-BBC. אחר כך כיכבה במשך שלוש עונות בדמות פני נוויל בסדרה הקומית "מורים" של ערוץ 4. עוד שיחקה בתפקיד אורח בפרק "Evil Under The Sun" מסדרת סרטי "פוארו" של רשת ITV, עיבודים לרומנים מאת אגאתה כריסטי. מאלסון הופיעה בסדרה "The Bill", בסדרה הבלשית "A Touch of Frost", וכיכבה בדרמה הרפואית "Bodies".
בשנים 2011 עד 2015 גילמה מאלסון את דמות הפתולוגית ד"ר קייט וילדינג בסדרת הדרמה "רציחות במידסומר" בעונות ה-14 עד ה-17.

חיים אישיים

בן זוגה של מאלסון הוא השחקן קית' אלן. ב-2006 נולדה בתם, טדי.
American Journal of Mathematics

American Journal of Mathematics הוא כתב עת מדעי דו-חודשי למתמטיקה המודפס בהוצאה לאור של אוניברסיטת ג'ונס הופקינס.
כתב העת נוסד בשנת 1878 על ידי ג'יימס ג'וזף סילבסטר. במהלך השנים פורסמו בכתב העת מאמרים פורצי-דרך בתחום המתמטיקה. כתב העת אינו מתמחה בתחום מסוים של המתמטיקה, אלא מפרסם מאמרים בקשת רחבה המכסה את כל תחומי המחקר המרכזיים של המתמטיקה המודרנית.
כתב העת American Journal of Mathematics הוא העיתון הוותיק ביותר בתחום המחקר המתמטי שעדיין יוצא לאור בארצות הברית באופן רציף מאז היווסדו. שני עיתונים אחרים קדמו לו: The Mathematical Corresponent נוסד ב-1804 אך הפסיק להתפרסם לאחר מספר שנים, וכתב העת Annals of Mathematics נוסד בשנת 1874 (בשם The Analyst; השם הוחלף בשנת 1884) ועדיין יוצא לאור, אך חלו מספר הפסקות בהוצאתו לאור מאז שנוסד. יושבת הראש של כתב העת בשנים האחרונות היא קרן ווגטמן.
הקרבה שברוח

תיאור

בציור נראים הצייר תומאס קול והמשורר ויליאם קלן בריאנט לנוכח קסמי הנוף בנקיק מרהיב עין שבהרי הקטסקיל. קול נראה שופך את לבו בפני המשורר ודומה שבפני הטבע כולו, בעומדם נפעמים על פני מדרגות סלע תלולה, אל מול מפל ושטף של מים רבים בין צוקים ויערות.
הציור עתיר בפרטים דקים ובטכניקה קווית ונראה כי הכשרתו המוקדמת של דיורנד כתחריטאי באה לידי ביטוי ביצירה בה הדמויות מסמלות את האדם הבודד או הנודד המתגמד לנוכח הדר הטבע.
הציור הוצג בספרייה הציבורית של ניו יורק משנת 1904. בשנת 2005 נמכר תמורת 35 מיליון דולר לאליס וולמארט, יורשת המיליארדים ומבעליה של רשת וולמארט.
ריאל סוסיאדד

היסטוריה

הכדורגל הגיע לסן סבסטיאן עם הגעתם של סטודנטים ופועלים מבריטניה בתחילת המאה ה-20, שהקימו ב-1904 את "מועדון הפנאי של סן סבסטיאן" והתחרו בגביע המלך הספרדי שנה לאחר מכן. באותה שנה הוקם "מועדון הכדורגל סן סבסטיאן", כאגודה נפרדת של המועדון. ב-1909, כשהוגשה בקשה להשתתף בגביע המלך, בעיות ביורוקרטיה אילצו את המועדון להתחרות בתור "מועדון רוכבי האופניים של סן סבסטיאן". המועדון זכה בתואר לאחר ניצחון 1-3 על אספניול בגמר. לבסוף "מועדון הכדורגל סוסיאדד" הוקם בספטמבר 1909.
ב-1910 התחרו המועדונים הספרדיים בשני מפעלי גביע מקבילים, וסוסיאדד השתתפה בגביע UECF, בשם Vasconia de San Sebastian. באותה שנה בחר המלך אלפונסו ה-13, שסן סבסטיאן הייתה בירת הקיץ שלו, לפרוש את חסותו על המועדון, וכך נוסף ה-Real (מלכותי) לשם המועדון - מועדון הכדורגל ריאל סוסיאדד.
סוסיאדד הייתה מבין מייסדות הליגה הספרדית ב-1928, כשאת עונת הבכורה של הליגה היא מסיימת במקום ה-4, ושחקן הקבוצה פרנסיסקו ביינזובאס זכה במלכות השערים. שם הקבוצה שונה ל-Donostia Club de Futbol ב-1931 עם עליית הרפובליקה הספרדית השנייה, אך שונה חזרה לריאל סוסיאדד לאחר מלחמת האזרחים הספרדית. הקבוצה שיחקה לסירוגין בין הליגה הבכירה וליגת המשנה, כשבמהלך שנות ה-40 היא החליפה ליגות לא פחות מ-7 פעמים.
שיא הצלחתה של הקבוצה היה בתחילת שנות ה-80, אז זכתה בשתי אליפויות ברצף, ואף העפילה לחצי גמר גביע האלופות בעונת 1982/1983. במשך שנים רבות נהגה הקבוצה להחתים אך ורק שחקנים באסקים (כפי שנהוג גם באתלטיק בילבאו), עד אשר מדיניות זו הופסקה ב-1989 עם החתמתו של האירי הבינלאומי ג'ון אלדריג' מליברפול.
שנות התשעים עמדו בסימן נסיגה של הקבוצה ומיקום שלה בעיקר במרכז הטבלה ובתחתית הטבלה של הליגה הספרדית. למרות שבקבוצה שיחקו בסוף שנות התשעים זרים מוכשרים כמו הרוסי ולרי קרפין והסרבי דרקו קובצ'ביץ' הקבוצה לא הצליחה לשחזר את ימי תהילתה. 
בעונת 2002-2003, לאחר שבילתה מספר עונות רצופות בתחתית מונה למאמן הקבוצה הצרפתי ריינלד דניו שזכה שנתיים לפני כן באליפות צרפת עם נאנט. דניו החזיר לקבוצה את קובצ'ביץ' וקרפין שעזבו אותה כמה שנים לפני כן וכן את השוער ההולנדי סנדר ווסטרוולד מליברפול. אלו הצטרפו לחלוץ הטורקי ניהאט קהבצ'י ושחקן הבית צ'אבי אלונסו לעונת שיא במהלכה הובילה הקבוצה את הליגה החל מפתיחת העונה ועד מחזורי הסיום. רק רצף ניצחונות של ריאל מדריד במחזורי הסיום מנעו מריאל סוסיאדד זכייה באליפות והקבוצה נאלצה להסתפק במקום השני.
הקבוצה שיחקה בליגת האלופות בעונת 2003/04 וסיימה במקום השני אחרי יובנטוס ולפני פ.ס.וו. איינדהובן וא.א.ק. אתונה. הקבוצה העפילה לשמינית הגמר שם הודחה בידי אולימפיק ליון אחרי הפסד כפול.
בסיום עונת 2006/07, אחרי 39 שנים ברציפות בליגה הראשונה, נשרה סוסיאדד לליגה השנייה. סוסיאדד הייתה על סף עלייה לליגה הראשונה כבר בעונתה הראשונה בליגת המשנה אך סיימה במקום הרביעי. בסיום עונת 2009/10 חזרה סוסיאדד לליגה הראשונה אחרי 3 שנות היעדרות.
בסיום עונת 2012/13 סיימה במקום הרביעי שהקנה לה כרטיס למוקדמות ליגת האלופות. צמד ניצחנות על ליון הצרפתית בפתיחת עונת 2013/14 הביאה לסוסיאדד כרטיס לשלב הבתים של ליגת האלופות בפעם השנייה בתולדותיה. סוסיאדד סיימה אחרונה את שלב הבתים אחרי מנצ'סטר יונייטד, באייר לברקוזן ושחטאר דונצק. את העונה סיימה סוסיאדד במקום השביעי שהקנה לקבוצה כרטיס למוקדמות הליגה האירופאית. סוסיאדד לא הצליחה להעפיל לשלב הבתים של הליגה האירופאית אחרי הפסד כפול לקרסנודאר.
Nacra 17

אולימפיאדה

במאי 2012 נבחר הדגם על ידי איגוד השיט הבינלאומי לשמש כדגם אולימפי באולימפיאדת 2016 ו-2020. בתחרויות אלו יתחרו פעם ראשונה במתכונת מעורבת, הצוות יורכב מבן אחד ומבת אחת.

תחרויות אחרות

מאז ייצורו נכנס הדגם לסבבי התחרויות הבינלאומי, גם כן כדגם מעורב.
ביולי 2013 נערכה אליפות העולם הראשונה בדגם זה, בהולנד, בה השתתפו כ-65 צוותים.
רולאן דה פורי

רולאן דה פורי (בצרפתית: Roland de Pury;‏ 1907, ז'נבה - 1979, אקס-אן-פרובאנס) היה כומר פרוטסטנטי וחסיד אומות העולם משווייץ.

קורות חיים

דה פורי למד באוניברסיטה בנשאטל. עקב התעוררות רגשות דתיים בקרבו, החל ללמוד בסמינר תאולוגי פרוטסטנטי. בשנת 1932 למד בבון אצל התאולוג הקלוויניסטי השווייצרי קרל ברת . עם ידידו, הסופר דני דה רוז'מו (Denis de Rougemont), ייסד כתב עת תאולוגי בצרפתית שגליונו הראשון הופיע בנובמבר 1932. הוא היה ראש קהילה במחוז ונדה במערב צרפת ולאחר מכן בליון. דה פורי נישא לז'קלין ונולדו להם שמונה ילדים.

פעילותו להצלת יהודים בתקופת השלטון הנאצי

ביולי 1940, לאחר כיבוש צפון צרפת והקמת משטר וישי, נאם דה פורי נגד שיתוף פעולה עם הכובש ולמען סיוע לנרדפים. רולאן ואשתו ז'קלין נשאו דברים בעד סיוע לנרדפים וארחו בביתם פליטים רבים, רבים מהם יהודים. דה פורי שיתף פעולה עם האב פייר שאייה, ראש ארגון ההצלה "ידידות נוצרית" (Amitié Chrétienne), והשניים הניעו את קהילותיהם לפעולות למען הצלת יהודים. בכוח אישיותו הצליח דה פורי להניע רבים מבני קהילתו להסתיר יהודים שהוסתרו קודם לכן בביתו-שלו. דה פורי היווה מודל לעשרות אנשי כמורה בליון ובסביבתה.
ב-1943 פשט הגסטפו על ביתו של דה פורי ועל משרדי הארגון "ידידות נוצרית" (Amitié Chrétienne) וביצע מעצרים. בין היתר נעצר האב שאייה. למחרת המעצר היו אמורים יהודים להגיע למשרד כדי לקבל עזרה חומרית וכן מסמכים מזויפים, והגסטפו טמן במשרד מלכודת. אחת המתנדבות ב"ידידות נוצרית", ז'רמן ריבייר, התחפשה למנקה וכל אימת שהיה יהודי מגיע לכניסה למשרד, היא הייתה מסלקת אותו, לכאורה בטענה שעליה לנקות, אך למעשה הייתה מבהירה לו את הסכנה. התכסיס הצליח ואיש מהיהודים שנעזרו בשירותי "ידידות נוצרית" לא נכנס למשרד ולא נלכד באותו היום. 
במאי 1943, בעת שדה פורי עמד בכנסייתו, בפני קהילתו, בלבוש הכומר, הוא נעצר על ידי הגסטפו ונלקח מהמקום. אשתו ז'קלין, הקרדינל פייר-מרי גרליה, ויושב ראש הפדרציה הפרוטסטנטית, הכומר מרק בוגנר, שלימים הוכרו אף הם בתור חסידי אומות העולם, ביקשו מהגסטפו לשחררו, אך לשווא. באוקטובר 1943 הוחלף דה פורי בברגנץ שבאוסטריה תמורת מרגלים גרמנים שנעצרו בשווייץ. ביתרת המלחמה שהה בשווייץ.

לאחר המלחמה

לאחר המלחמה שב דה פורי לקהילתו בליון. הוא פיתח קריירה ענפה של סופר ומיסיונר. בין היתר היה בקמרון ובמדגסקר. הוא היה מבקר של הקולוניאליזם והתבטא נגד העינויים שנקטה צרפת במלחמת אלג'יריה.

הכרה

בשנת 1976 הכיר יד ושם בדה פורי בתור חסיד אומות העולם.
אל באנדי

תולדותיה של הדמות

אל למד בצעירותו בתיכון על שם ג'יימס פולק, והיה שם כוכב פוטבול. לאחר שעזב שמו של אל נהפך לאגדה בתיכון זה. אל היה אמור לקבל מלגת אתלטיקה, אך שבר את רגלו. לפי פרק 17 של העונה השלישית, הדבר קרה בשל התערבות, לפיה אל לא יוכל לקפוץ מעל למכונית שנוסעת במהירות של שמונים קילומטר לשעה. לאחר הפציעה נאלץ אל לוותר על קריירה בתחום הספורט, והפך למוכר נעליים בחנות הנעליים של גארי, עבודה אותה הוא מתעב.
כמו כן, נאלץ אל להתחתן עם פגי וונקר (מאחד הפרקים עולה כי הסיבה לחתונה היא שהוא הכניס אותה להיריון). לאל נולדו מפגי שני ילדים: קלי ובאד. כתוצאה משנאתו אל פגי, הוא הקים את אגודת "נו מא'אם" (לא גברת) - National Organization Of Man Against Amazonian Masterhood, המיועדת לאנשים שסולדים מנשותיהם.
לפי הנראה בסדרה, אל הוא אדם סרקסטי, השונא את חייו, אשתו, המפגין לעיתים נדירות בלבד אכפתיות כלפי ילדיו. אל נאלץ לעבוד כמוכר של נעלי נשים, עבודה אותה הוא שונא (אף על פי שהוא דואג לשמור עליה), אך מנצל אותה על מנת לפלרטט עם בחורות צעירות ויפות. את השכר המועט אותו מרוויח מבזבזת פגי על חפצים חסרי תועלת. בין הנאותיו היחידות בחיים, ניתן למנות צחוק על נשים שמנות שמגיעות לחנות הנעליים. בנוסף לבני משפחתו, הוא בז גם לשכנתו מארסי, ולעיתים גם לועג לבעליה המתחלפים (סטיב רודס בעונות הראשונות ולאחר שעזב, גם לג'פרסון דארסי).
אל ממוקם תדירות עם יד אחת בתוך מכנסיו. לאל יש הרגל לשהות זמן רב בשירותים, ולרוב הוא הולך לשם עם עיתון.
קרוביו של אל מתארים אותו כאדם לא היגייני וקמצן.
מרחב פשוט קשר

בטופולוגיה, מרחב פשוט קשר הוא מרחב טופולוגי קשיר מסילתית, שבו אפשר לכווץ כל לולאה סגורה לנקודה אחת, באופן רציף. זוהי הדרך הפורמלית לנסח את הדרישה שבמרחב לא יהיו חורים שאפשר לאתר אותם באמצעים חד-ממדיים. מרחבים כאלה הם מן העצמים היסודיים בטופולוגיה אלגברית.

הגדרה

מרחב טופולוגי הוא פשוט קשר אם כל לולאה רציפה במרחב הומוטופית לאפס. כלומר, כל פונקציה רציפה  אפשר להרחיב לפונקציה רציפה  (כאשר  הוא עיגול היחידה). מן ההגדרה נובע שמרחב קשיר הוא פשוט קשר אם ורק אם החבורה היסודית  היא טריוויאלית.

דוגמאות

המישור האוקלידי הוא פשוט קשר, משום שכל לולאה אפשר לכווץ בהדרגה לנקודה אחת. לעומת זאת, אם מוציאים מן המישור נקודה אחת, הוא מפסיק להיות פשוט קשר - את המסילה המקיפה את הנקודה החסרה אי אפשר לכווץ. כזה הוא המצב כל עוד הקבוצה שמוציאים היא חסומה. אם מוציאים ממישור קרן, התוצאה היא שוב מרחב פשוט קשר, מכיוון שאי אפשר להקיף את הקרן החסרה בלולאה שתאבחן את חסרונה. אם מוציאים מהמישור ישר שלם, הוא מתפרק לשני מרכיבי קשירות, שכל אחד מהם פשוט קשר. 
הכדור התלת-ממדי הוא פשוט קשר. אם עושים בו גומה, הוא נותר פשוט קשר, אלא אם הגומה הופכת לחור מפולש העובר בכדור מצד לצד. במקרה כזה אפשר, כמקודם, לעטוף את החור בלולאה שלא ניתן לכווץ לנקודה. אם מוציאים מכדור את הליבה שלו, שצורתה גם היא כדורית, מתקבל מרחב פשוט קשר - את החור שנוצר אי אפשר לאתר באמצעים חד-ממדיים (כאן נדרשת חבורת ההומולוגיה השנייה, ).
הטורוס, טבעת מביוס ובקבוק קליין הם דוגמאות למרחבים שאינם פשוטי קשר.

תכונות

פרק זה לוקה בחסר. אנא תרמו לוויקיפדיה והשלימו אותו.  
תנאי הכרחי לכך שמרחב יהיה פשוט קשר הוא שהמרחב יהיה קשיר מסילתית, ובפרט קשיר. במרחבים שאינם קשירים מסילתית, ניתן לבדוק בנפרד האם כל רכיב קשירות מסילתית הוא פשוט קשר בפני עצמו.

הכיסוי האוניברסלי

למרחבים טופולוגיים מסוימים (ובהם כל היריעות) קיים מרחב כיסוי אוניברסלי, שהוא מרחב קשיר מסילתית ופשוט קשר, המכסה אותם באופן נוח במיוחד. מרחבים כאלה אפשר לתאר כמרחבי מנה של מרחב הכיסוי, ביחס לחבורה היסודית. מן ההגדרה נובע מיד שהחבורה היסודית של מרחב פשוט קשר היא טריוויאלית.
יהושע שטיינברג

קורות חיים

פרק זה לוקה בחסר. אנא תרמו לוויקיפדיה והשלימו אותו.  
עסק, בין היתר בחקר הלשון העברית ובמיוחד בחקר לשון המקרא. חיבורו החשוב בתחום זה היה המילון המקראי: "משפט האורים".
בנוסף, חיבר מילון עברי-רוסי-גרמני גדול, וכן מילון כיס שזכה למהדורות רבות. למד באוניברסיטת וילנה בלשנות וספרות סלאבית. מאמריו ומחקריו על הספרות הסלאבית העתיקה ועל הפולקלור הרוסי נדפסו בירחונים הרוסים כמו רוסקויא בוגאטסטוו, ויאסטניק יאברופי ועוד. מילונו העברי-ארמי-רוסי זכה לפרס מטעם הסינוד הקדוש כפי שהוא מספר בהקדמתו למשפט האורים.
ספרו על דקדוק הלשון העברית, "מערכי לשון עבר" (1884), עשה רושם ניכר בקרב היהודים, בשל סגנונו הבהיר ודרכי הסברתו הפשוטים וההגיוניים. בספרו סתר שטיינברג בין היתר את הדעה המקובלת מימות יהודה חיוג' על השורש התלת־עיצורי; כמו כן, טען כי המבטא האשכנזי, ולא המבטא הספרדי, הוא הנכון.
שטיינברג שלח ידו בתרגום, והוציא לאור תרגומים לרוסית של חמשת חומשי התורה, ספר יהושע, ספר שופטים, ספר שמואל ספר ישעיהו.
בנוסף, הוציא לאור ספר משלים ממקורות היהדות בשם "משלי יהושע".
בשנת 1863 נתמנה על ידי ממשלת האימפריה הרוסית לצנזור על כל הפרסומים היהודיים – משרה שבה החזיק עד קרוב למותו.
שטיינברג נפטר בווילנה בחודש מרץ 1908. הותיר אישה (בתו של המשורר אד"ם הכהן ואחות המשורר מיכ"ל) ושלושה בנים.